## El director general de l’IVAJ convida la població més jove a participar en la Senda del Poeta Miguel Hernández 2024

*** Vicente Ripoll ha presentat a Cox l’edició d’enguany
* Es recorrerà els dies 19, 20 i 21 d’abril des d’Orihuela fins a Alacant
* En l’acte de presentació s’ha donat a conéixer el nom de la persona premiada com a senderista de l’any: Amelia Cartagena Mazón**

El director general de l’Institut Valencià de la Joventut (IVAJ), Vicente Ripoll, ha convidat la població més jove a participar en la pròxima edició de la [Senda del Poeta](https://ivaj.gva.es/va/la-senda-del-poeta) ​​​​​​​Miguel Hernández 2024, que es durà a terme els dies 19, 20 i 21 d’abril i discorrerà des de la localitat d’Orihuela fins a Alacant.

Vicente Ripoll ha presentat a Cox la 28a edició d’este itinerari cultural, turístic i mediambiental basat en la vida i obra del poeta, i en el qual també participen la Diputació d’Alacant, la Universitat Miguel Hernández d’Elx, la Càtedra Miguel Hernández de la UMH d’Elx, la Fundació Cultural Miguel Hernández i l’Associació d’Amics de Miguel Hernández.

Durant la intervenció, Vicente Ripoll ha destacat “el valor cultural d’este esdeveniment” al qual acudixen un nombre elevat de jóvens de tots els municipis participants, a més de l’“interés esportiu” que té, ja que ha sigut declarada senda de gran recorregut, “amb 68 quilòmetres que discorren pels llocs més importants en la vida i obra de l’escriptor alacantí, Miguel Hernández”.

La presentació de la senda, que s’ha fet junt amb l’alcalde de Cox, Antonio Bernabeu, també ha comptat amb la presència de representants dels municipis d’Albatera, Alacant, Callosa de Segura, Crevillent, Elx - Granja de Rocamora, Orihuela, Redován i San Isidro, localitats per on passa la senda, i que també participen en els diferents actes plantejats al llarg del recorregut.

El director general de l’IVAJ ha agraït la “labor de tots els qui fan possible esta activitat”, des dels ajuntaments, que col·laboren en l’organització i preparació de la senda quan passa per estos, fins a la Diputació d’Alacant, que, junt amb l’IVAJ, contribuïx al finançament de l’activitat, passant per la Universitat Miguel Hernández, on es fa una pernocta i els estudiants de la qual es posen a la disposició dels senderistes per a ajudar-los de manera desinteressada en allò que necessiten.

Així mateix, Ripoll ha assenyalat que la Senda del Poeta, “més enllà de ser una simple caminada”, s’ha convertit ja en “el camí de Sant Jaume de la província d’Alacant, el ‘camí Hernandià’ en què es gaudix de la vida i obra de Miguel Hernández, de la passió que tenia per la seua terra, d’un entorn privilegiat i d’una activitat esportiva que enriquix i reconforta els participants que, després de fer-la, no deixa indiferent a ningú”.

**Premi Senderista de l’Any**

En l’acte de presentació realitzat a l’Ajuntament de Cox s’ha donat a conéixer el nom de ‘Senderista de l’any’, un guardó que concedixen, des de l’any 2002, l’IVAJ, la Fundació Cultural Miguel Hernández, l’Associació d’Amics de Miguel Hernández i la Càtedra Miguel Hernández (UMH) per a reconéixer una persona o entitat especialment vinculada amb la Senda del Poeta o amb la vida del poeta Miguel Hernández.

Es tracta de distingir persones, institucions o col·lectius que han destacat en la difusió de valors que representen la figura mateixa del poeta Miguel Hernández o de la senda, com la solidaritat, la promoció de la cultura, la diversitat, la tolerància o la defensa activa de valors democràtics.

En esta edició l’ha obtingut Amelia Cartagena Mazón per fomentar l’activitat en col·legis i instituts de la comarca des d’una perspectiva múltiple: juvenil, cultural, esportiva i mediambiental per a inculcar valors com la tolerància, la defensa de la naturalesa i un sentiment de pertinença a una comarca com la del Baix Segura a la qual Miguel Hernández va cantar i va defendre amb la seua poesia i la seua veu.

**Activitats d’esta edició**

El recorregut s’inicia a Orihuela, on va nàixer el poeta el 30 d’octubre de 1910, i passa per Redován, on va nàixer el pare del poeta; Cox, on va viure la primera etapa familiar amb la seua esposa Josefina Manresa; per la ciutat d’Elx, on van viure i van morir la seua viuda i fill, i on es troba la seu de la Universitat que té el seu nom, per a acabar finalment a Alacant, ciutat on va morir el poeta el 28 de març de 1942 i al cementeri de la qual es troba enterrat.

La sendera es dividix en tres etapes i fa parades en cada localitat de la ruta. En estes es descansa i es realitzen diversos actes culturals de poesia, teatre i música.

En tot moment la Senda compta amb persones monitores guia que, al llarg de la marxa, estan a la disposició dels i de les senderistes oferint la informació necessària perquè siga el més agradable possible.

L’organització disposarà, per a qui ho sol·licite, de vehicles per a traslladar l’equipatge i les motxilles des de les localitats d’eixida fins a les d’arribada, a fi de fer la senda amb una comoditat total.

Les pernoctacions es duran a terme en les instal·lacions designades per l’IVAJ (divendres, poliesportiu d’Albatera, i dissabte, Universitat Miguel Hernández d’Elx), i serà imprescindible que cada senderista porte el sac de dormir i una estoreta o matalàs inflable (estos els transportarà l’organització als llocs de pernoctació).

A partir d’este dijous 29 de febrer, es poden fer les inscripcions a través del web de l’IVAJ, en la modalitat [individual](https://forms.office.com/Pages/ResponsePage.aspx?id=L4drPqzyYEmIm5dPu7w_S7ZhVBh-UcdCpHH8Df61V89UNTRHUDlTMUg0Vk5PSDZEVDJXRVFRRTdXTi4u) o [grupal](https://forms.office.com/Pages/ResponsePage.aspx?id=L4drPqzyYEmIm5dPu7w_S7ZhVBh-UcdCpHH8Df61V89UMEVDTEVDNkdEUkQ2UUczSlk0RFVFQkNUTS4u).

Fecha: 29/02/2024